Dybvad Skoleafdeling har i alt sendt 31.421 kroner afsted til SOS-børnebyernes arbejde, hvor de hjælper fattige og forældreløse børn til et bedre liv med trygge rammer og uddannelse. Det skriver Kanal Frederikshavn . Pengene er blevet doneret i forbindelse med SOS-børnebyernes projekt "Omvendt Julekalender", hvor eleverne har haft mulighed for at tjene penge ved at arbejde for andre. Samtidig var der på skolen værksteder, hvor der blev produceret ting, der skulle sælges til julemarkedet. En af idéerne var også at afholde et amerikansk lotteri, hvor eleverne fik flere gevinster doneret fra forretninger og butikker. Eleverne har også afholdt et julemarked på skolen, hvor søskende, forældre og bedsteforældre var mødt op for at bakke op om arrangementet. Aftenen blev indledt med et lille skuespil opført af et valghold fra udskolingen, samtidig med at mellemtrinet opførte et medley over julekalendersange. Derefter åbnede caféen med salg af æbleskiver, kage, luciabrød og kaffe. Eleverne har opstillet flere boder, hvor de har solgt hjemmelavede kager, bolsjer og karameller. Andre boder solgte forskelligt julepynt, som eleverne havde kreeret, og en af eleverne havde sin egen bod med flotte varer fremstillet af beton i hans eget værksted derhjemme. Nu glæder skolens elever og personale sig over at kunne donere så mange penge til SOS-børnebyernes arbejde.

Opsummering:
Alle elever på Dybvad Skoleafdeling har i december stået sammen om at samle mere end 30.000 kroner ind til SOS-børnebyernes projekt "Omvendt Julekalender".